পড়াশোনা শিকেয়! চলছে অনুষ্ঠান। নানা ভঙ্গিতে নাচ। তারস্বরে বেজে চলা ফিল্মের ‘চটুল’ গানে ঢাকা পড়েছে রবীন্দ্রভারতী বিশ্ববিদ্যালয়ের বি টি রোড ক্যাম্পাস চত্বরে বেজে চলা রবীন্দ্র সংগীত। 
বৃহস্পতিবার দুপুর ১২টা। বিশ্ববিদ্যালয় চত্বর। প্রচণ্ড জোরে বাজছে সাউন্ড সিস্টেম। রয়েছেন অ্যাঙ্কর। ‘ফুর্তি’তে মেতেছেন ছাত্রছাত্রীদের একাংশ। অথচ সেখানেই বিল্ডিংয়ের বিভিন্ন ঘরে তখন চলছে ক্লাস। উপাচার্য সব্যসাচী বসু রায়চৌধুরীর দাবি, তিনি জানেন না এ হেন মাইক-তাণ্ডব এবং নাচগানের বিষয়। 
বিশ্ববিদ্যালয়ের তৃণমুল ছাত্র পরিষদ পরিচালিত ছাত্র সংসদের আমন্ত্রণেই ওই প্রচারমূলক অনুষ্ঠান করেছে একটি বেসরকারি সংস্থা।
ছাত্র সংসদের অফিসের সামনের অংশে একটি বাংলা সিনেমার ‘প্রোমোশন প্রোগ্রাম’ ছিল এদিন। বিশ্ববিদ্যালয়ে ক্লাস চলাকালীনই এমন অনুষ্ঠান কেন, তা নিয়ে শুরু হয়েছে বিতর্ক। 
ওই অনুষ্ঠানের আওয়াজে পড়াশোনা শিকেয় ওঠার জোগাড় হয়। ক্লাসরুমেই সমস্যায় প়ড়েন শিক্ষক থেকে পড়ুয়াদের অনেকেই। এমনটাই দাবি একাধিক পড়ুয়ার। অনেকেই ক্লাস ছেড়ে ‘মজা’র অনুষ্ঠান দেখতে বারান্দা কিংবা ছাত্র সংসদের সামনের উঠোনে ভিড় করেছিলেন। 
বিশ্ববিদ্যালয়ে ক্লাস চলাকালীন এভাবেই মেন বিল্ডিংয়ের সামনে পড়াশোনার বিঘ্ন ঘটিয়ে নাচ, গান কীভাবে চলছে? এ প্রশ্নের উত্তরে উপাচার্য বলেন, ‘‘আমি এটা বলতে পারব না। এটা রেজিস্ট্রার বলতে পারবেন। আপনি ওখানেই কথা বলুন।’’ সংশ্লিষ্ট বাংলা ছবিটির পরিচালক অনিকেত চট্টোপাধ্যায় বিষয়টি স্বীকার করে নিয়ে বলেন, ‘‘আমি জানি না ক্লাস চলাকালীন অনুষ্ঠানটা চলেছে। তবে ওখানকার ছাত্র সংসদ আমাদের আমন্ত্রণ করেছিল। বলেছিল, আপনারা আসুন। আমরা ছবির প্রোমোশন নিয়ে বিভিন্ন কলেজ, বিশ্ববিদ্যালয়ে অনুষ্ঠান করছি। এখানে কোনও অসুবিধা থাকলে সেটা দেখার কথা বিশ্ববিদালয়ের প্রশাসন বা উদ্যোক্তাদের।’’ অনিকেত জানান, এখন এভাবেই ছবির প্রোমোশন করা হচ্ছে। ছাত্রছাত্রীদের সঙ্গে কথা হয়, ভাবের আদানপ্রদান হয়। এদিন রাতে টিএমসিপি নেতা বিশ্বজিৎ দে’র সঙ্গে ফোনে যোগাযোগের চেষ্টা করা হলেও ফোন বন্ধ থাকায় তা সম্ভব হয়নি। উত্তর মেলেনি টেক্সট মেসেজেরও।
ক্যাম্পাসে কী হয়েছে? 
পড়ুয়াদের একাংশের বক্তব্য, বক্স বাজিয়ে অ্যাঙ্কর যেভাবে ছাত্রীদের মঞ্চে আসতে বলছিলেন, তা রীতিমতো অস্বস্তিকর। পুরষ্কারের ‘টোপ’ দিয়ে মঞ্চে বিভিন্ন ভঙ্গিতে নাচতে বলা হয়। তা শেষ হওয়ার পর রাম্পে হাঁটার ভঙ্গিতে হাঁটার জন্য বার বার ঘোষণা করছিলেন অ্যাঙ্কর। দ্বিতীয় বর্ষের এক ছাত্রের কথায়, ‘‘শালীনতা নেই। এভাবে ক্লাস চলাকালীন এসব করা উচিত নয়।’’ এক শিক্ষক বললেন, ‘‘কী হচ্ছে জানি না। শব্দ শুনছি আর দেখছি। কাকে কী বলব!’’ এক কর্মীর কথায়, ‘‘আরও কত কী হয়। কিছুই জানতে পারেন না আপনারা।’’ 
তবে অনিকেত বলেন, ‘‘দেখুন, ফিল্মের প্রচারে একটু নাচগান থাকবেই এবং ফিল্মি ঢঙেই। এখন আপনি সেটাকে চটুল বলবেন, অশ্লীল বলবেন কি না, তা আপনার বিষয়। আপনি চটুল বলতে পারেন।’’ অনিকেত জানান, এদিন বিশ্ববিদ্যালয় ক্যাম্পাসে তিনি ছাড়াও হাজির ছিলেন ছবির নায়ক দেব-সহ একাধিক কলাকুশলী।